નવી દિલ્હીના વિજ્ઞાન ભવનમાં ૧૭થી ૧૯ સપ્ટેમ્બર ૨૦૧૮ દરમિયાન વિશ્વના સૌથી વિશાળ સ્વયંસેવી સંગઠન ગણાતા રાષ્ટ્રીય સ્વયંસેવક સંઘ(આરએસએસ)ના સરસંઘચાલક ડૉ.મોહન ભાગવત “ભવિષ્ય કા ભારત: રા.સ્વ.સંઘ કા દૃષ્ટિકોણ” પ્રસ્તુત કરી રહ્યા છે ત્યારે દેશના સત્તારૂઢ પક્ષ ભારતીય જનતા પક્ષ (ભાજપ)ની આ માતૃસંસ્થાના સમર્થકો અને વિરોધીઓમાં સહજ ઉત્સુકતા હોવી સ્વાભાવિક છે. મહાત્મા ગાંધીના પુસ્તક “મારા સ્વપ્નના ભારત”માંથી જ સંભવતઃ પ્રેરણા લઈને મોહનજીની વ્યાખ્યાનશ્રેણી થકી વિશ્વ સમક્ષ સંઘની વિચારવિભાવના પ્રસ્તુત કરવામાં આવી રહી હોવાનું લાગે છે. નાગપુરમાં સંઘના સંસ્થાપક સરસંઘચાલક ડૉ.કેશવ બલિરામ હેડગેવારના પ્રારંભિક તબક્કામાં પ્રસિદ્ધિથી વિમુખ રહી માત્ર કામને જ બોલવા દઈ “ના બોલ્યામાં નવગુણ”ને બદલે હવેના બદલાયેલા સંજોગોમાં “બોલે તેનાં બોર વેચાય”ને આત્મસાત કરવામાં આવ્યાનું અનુભવાય છે. સ્વામી વિવેકાનંદનાં વિશ્વ ધર્મ પરિષદમાં સપ્ટેમ્બર ૧૮૯૩નાં વ્યાખ્યાનોનાં સવાસો વર્ષ નિમિત્તે સંઘના સુપ્રીમો ડૉ.ભાગવત હજુ હમણાં જ શિકાગોમાં દ્વિદિવસીય હિંદુ પરિષદને સંબોધીને આવ્યા છે. ક્યારેક રાજકીય અસ્પૃશ્ય ગણાતા સંઘ-જનસંઘ-ભાજપ માટે અત્યારે રાષ્ટ્રીય અને આંતરરાષ્ટ્રીય સ્તરે સુવર્ણયુગ છે. સરસંઘચાલક સાથે એકદમ સમાન વિચારપથ પર ચાલી રહેલા હમઉમ્ર સંઘપ્રચારક એવા વડાપ્રધાન નરેન્દ્ર મોદીના અખત્યાર હેઠળના રાષ્ટ્રીય અને રાજ્યસ્તરના શાસને પણ અનુકૂળ સંજોગો સર્જ્યા છે. જોકે સંઘ રાજ્યાશ્રિત રહ્યો નથી, પણ દોડવું હોય અને ઢાળ મળે તો એ ગમે. મોરબી જળ હોનારતથી લઈને તાજેતરની કેરળ જળ હોનારત જેવી રાષ્ટ્રીય આપદાઓમાં સંઘની કામગીરી બિરદાવવા જેવી રહી છે.